Ġew inawgurati żewġ proġetti ta' restawr fil-Bażilika Minuri ta' Kristu Re f'Raħal Ġdid u fil-Knisja Arċipretali tal-Lunzjata f'Ħal Tarxien. Il-proġetti ġew inawgurati llum mill-Isqof Awżiljarju Joseph Galea-Curmi u mis-Segretarju Parlamentari għall-Fondi Ewropej Stefan Zrinzo Azzopardi. Preżenti wkoll għall-konferenza tal-aħbarijiet kien hemm is-Segretarju Amministrattiv tal-Arċidjoċesi ta' Malta Michael Pace Ross, u Dun Marc Andrè Camilleri u Dun Christopher Ellul, il-kappillan u l-arċipriet tal-Parroċċa ta' Raħal Ġdid, Kristu Re, u ta' Ħal Tarxien rispettivament. Dawn il-proġetti, b'kofinanzjament ta' 80% minn fondi tal-Unjoni Ewropea, saru b'investiment ta' aktar minn €400,000. F'Raħal Ġdid, il-Fondazzjoni għall-Patrimonju Kulturali tal-Arċidjoċesi ta' Malta ħadet ħsieb li jiġu rrestawrati l-kolonni tal-konkos li huma għolja 11-il metru u li jinsabu fil-ġnub tal-knisja. Sar ukoll xogħol estensiv fuq ix-xquq il-kbar li kien hemm mal-kolonni u fil-ġebel li jdawwar il-portiku, tbiddlu l-kapitelli tal-ġnub u saru travi tal-ħadid biex isaħħu l-istruttura. F'Ħal Tarxien, ix-xogħol ta' konservazzjoni u restawr sar fuq il-ħitan tal-ġnubijiet tal-knisja kif ukoll fuq in-naħa ta' wara tagħha fejn il-ġebla Maltija tnaddfet mit-tniġġis tal-arja, u ġew irrestawrati wkoll l-aperturi tal-injam. Knisja.mt / Ritratti Knisja.mt / Ritratti Knisja.mt / Ritratti L-Isqof Joseph Galea-Curmi qal li l-inawgurazzjoni ta' dawn iż-żewġ proġetti tfakkarna li bħala soċjetà għandna nibqgħu napprezzaw dak li hu sabiħ u ninkoraġġixxu s-sbuħija tal-patrimonju tagħna, filwaqt li nirrifjutaw dak li jkerrah il-wirt naturali tagħna. Qal li l-Knisja f'Malta hija impenjata li tħares il-wirt storiku u kulturali ta' Malta, u tagħmel dan f'kollaborazzjoni sħiħa ma' kull min għandu għal qalbu dan il-patrimonju. L-Isqof Awżiljarju rringrazzja lin-nies ta' Raħal Ġdid u ta' Ħal Tarxien, lis-Segretarjat Parlamentari għall-Fondi Ewropej, kif ukoll lill-professjonisti u l-ħaddiema kollha, tal-kontribut tagħhom f'dawn il-proġetti. Is-Segretarju Parlamentari għall-Fondi Ewropej Stefan Zrinzo Azzopardi qal li din l-isħubija bejn l-Istat u l-Knisja qed tħalli impatt pożittiv fuq diversi lokalitajiet billi qed isir restawr estensiv fuq knejjes varji, fosthom dawk ta' Raħal Ġdid u Ħal Tarxien. Huwa spjega kif bis-saħħa ta' dawn il-proġetti, qed isir ħafna xogħol biex jitħares u jiġi ppreservat il-wirt reliġjuż f'Malta ħalli jkun jista' jkompli jitgawda mill-ġenerazzjonijiet ta' wara. Fid-diskors tiegħu, Michael Pace Ross qal li dawn iż-żewġ knejjes huma qrib tal-Ipoġew ta' Ħal Saflieni u ġaladarba tgħaddi l-pandemija, it-turisti kif ukoll il-Maltin li jżuru din l-istruttura Neolitika jkunu jistgħu jdaħħlu fl-itinerarju tagħhom dawn il-knejjes parrokkjali li wkoll jiffurmaw parti mill-wirt kulturali li bħala soċjetà għandna obbligu li ngħadduh lill-ġenerazzjonijiet futuri. Il-Bażilika Minuri ta' Kristu Re hija l-ikbar knisja f'Malta u tlestiet fl-1959 fuq disinn ta' Ġużè D'Amato. Il-Knisja Arċipretali tal-Lunzjata nbniet fis-seklu 17 u kienet l-ewwel knisja parrokkjali f'Malta b'żewġ kampnari. Aktar dettalji Filmat: Jibda r-restawr fi 15-il parroċċa minn fondi Ewropej